Upp er komin milliríkjadeila milli Bretlands og Bandaríkjanna eftir að eiginkona bandarísks diplómats varð valdur að dauða 19 ára Breta í ágúst sl. og flúði land í kjölfarið . Fjölskylda hans krefst réttlætis . Bandaríkjamenn hafa neitað að aflétta diplómatískri friðhelgi Anne Sacoolas , sem er talin hafa orðið 19 ára Breta að bana í ágúst sl . Harry Dunn var á bifhjóli sínu þegar Sacoolas ók á hann í nágrenni Chroughton-herstöðvarinnar í Northampton-skíri . Dunn lést af sárum sínum en Sacoolas flúði land í kjölfarið , þvert á það sem hún sagðist myndu gera þegar hún var yfirheyrð af lögreglu . Ráðamenn í Bretlandi og Bandaríkjunum deila nú um málið en fjölskylda Dunn hefur sagst ekki munu una sér hvíldar fyrir en réttlætið muni sigra . Ljósmyndir sem náðust af minnispunktum Donald Trump Bandaríkjaforseta á miðvikudag sýna að honum var ráðlagt að svara því á blaðamannafundi að Sacoolas myndi ekki snúa aftur til Bretlands til að aðstoða við rannsókn málsins . Í punktunum var m.a. vísað til samtals utanríkisráðherra ríkjanna , þar sem sömu svör voru gefin . Þá stóð einnig á minnisblaðinu að Sacoolas myndi sjálf ákveða hvort hún vildi ræða við bresk yfirvöld . Trump studdist hins vegar ekki við ráðleggingar undirmanna sinna , heldur spann eigið svar . „ Þetta er mjög flókið mál , eins og þið vitið , “ sagði Trump á miðvikudag . „ Ungur maður dó . Manneskjan sem ók bifreiðinni er með diplómatíska friðhelgi . Við ætlum að ræða við hana bráðlega og sjá hvort við getum gert eitthvað . Þetta var slys … Við ætlum að tala við hana og sjá hvað við getum gert til að ná sáttum . “ Forsetinn sagði einnig að það gerðist stundum að Bandaríkjamenn keyrðu á öfugum vegarhelmingi í Bretlandi en það er einmitt það sem lögregla telur hafa gerst . Þegar málið kom fyrst upp lá ekki fyrir hvort Sacoolas nyti sannarlega diplómatískrar friðhelgi en eiginmaður hennar starfar sem samskiptafulltrúi fyrir bandaríska herinn . Innanríkisráðuneytið breska játaði hins vegar síðar að Sacoolas nyti friðhelgi og að þarlend stjórnvöld gætu lítið afhafst ef Bandaríkjamenn neituðu að aflétta henni . Beiðni þar að lútandi hefur verið borin fram af lögreglu , utanríkisráðherranum Dominic Raab og forsætisráðherranum Boris Johnson . Sjónarspil af hálfu stjórnvalda Johnson sagðist sjálfur myndu ræða við Donald Trump ef Bandaríkjamenn sæju ekki að sér . „ Ég held að hugur allra sé hjá fjölskyldu Harry Dunn og við vottum þeim samúð vegna þessa hörmulega missis , “ sagði Johnson þegar hann var spurður um málið í vikunni . „ Ég verð að svara ykkur hreint út ; ég tel ekki rétt að nota diplómatíska friðhelgi í þessum tilgangi . “ „ Ég verð að svara ykkur hreint út ; ég tel ekki rétt að nota diplómatíska friðhelgi í þessum tilgangi . “ Foreldrar Dunn áttu fund með Raab í gær en eftir fundinn sagði móðir hans , Charlotte Charles , að stjórnvöld í Bretlandi og vestan hafs hefðu brugðist fjölskyldunni . „ Ég skil ekki af hverju okkur var boðið að hitta Dominic Raab . Við erum ekkert lengra komin en við vorum á sama tíma í síðustu viku . Hluta af mér finnst eins og þetta sé bara sjónarspil af hálfu breskra stjórnvalda til að sýnast vera að hjálpa okkur . En þrátt fyrir að hann sé að eiga við okkur samtal þá höfum við ekki fengið nein svör . Við erum örg yfir því að hafa varið hálftíma eða meira með honum en vera engu nær . “ Charles biðlaði til Sacoolas í gegnum fjölmiðla um að sýna mannúð og koma til baka . Hún sagði viðbrögð Donald Trump ógeðfelld . Tim Dunn sagði það valda gríðarlegum vonbrigðum að menn teldu allt í lagi að komast upp með það að verða ungum dreng að bana . Sacoolas , sem er 42 ára og hafði dvalið í Bretlandi í þrjár vikur þegar slysið átti sér stað , á yfir höfði sér fangelsisdóm ef hún snýr aftur . Diplómatískri friðhelgi er sárasjaldan aflétt en það gerðist m.a. árið 1997 , þegar Gueorgui Makharadze , sendierindreki frá Georgíu , varð valdur að árekstri í Washington DC . Makharadze var ölvaður og 16 ára stúlka lést , auk þess sem fjórir slösuðust . Stjórnvöld í Georgíu héldu í fyrstu verndarhendi yfir sendierindrekanum , sem var sá næstháttsettasti í sendiráðinu , en létu að lokum undan þrýstingi og heimiluðu bandarískum yfirvöldum að sækja hann til saka . Makharadze var dæmdur í 7 - 21 árs fangelsi og afplánaði stærstan hluta dómsins í Georgíu . Í fyrra neituðu bandarísk stjórnvöld hins vegar að aflétta friðhelgi ofurstans Joseph Hall , þegar hann var sakaður um að hafa orðið manni á mótorhjóli að bana í Pakistan eftir að hafa ekið á rauðu ljósi . Hall yfirgaf Pakistan og Bandaríkjamenn neituðu að senda hann til baka . Stjórnvöld í Kólumbíu brugðust ólíkt við þegar Jairo Soto-Mendoza var sakaður um að hafa myrt mann sem rændi son hans í Lundúnum árið 2002 . Soto-Mendoza bar fyrir sig diplómatískri friðhelgi en Kólumbía aflétti henni að beiðni breskra stjórnvalda . Soto-Mendoza var sýknaður . Eitt þeirra mála er vörðuðu diplómatíska friðhelgi og vöktu hvað mesta athygli var þegar lögreglukonan Yvonne Fletcher var skotin til bana fyrir utan sendiráð Líbíu í Lundúnum árið 1984 . Mótmæli stóðu yfir en skotið sem hæfði Fletcher kom úr glugga á fyrstu hæð sendiráðsins . Eftir 11 daga umsátur sáu bresk stjórnvöld til þess að fjöldi starfsmanna sendiráðsins var sendur úr landi . Vegna laganna um diplómatíska friðhelgi hafði lögregla hins vegar ekki heimild til að leita á starfsfólkinu eða í eigum þeirra .